Navorsingstudie: ‘Sê totsiens vir matige weer’Foto: indy100.com Klimaatsverandering word gewoonlik geassosieer met uitsonderlike weerverskynsels soos vloede, droogtetoestande en orkane. Nou meen wetenskaplikes egter klimaatsverandering gaan ook dit wat bekend is as matige weer hewig beïnvloed. ŉ Studie wat deur navorsers aan die Princeton-universiteit in die VSA gepubliseer is, dui daarop dat dié verandering binne die volgende honderd jaar gaan plaasvind. Temperature tussen 17 en 20 °C word as matige weer beskou en sal al hoe minder ervaar word in streke waar dié soort klimaat algemeen is. Waar ŉ mens vanjaar byvoorbeeld 89 matige sal dae ervaar, sal dit in 2100 afneem tot 78 matige dae. Volgens die navorsers gaan die verandering binne die volgende 20 jaar op sy vinnigste plaasvind. Volgens die studie vind dié verandering plaas as gevolg van kweekhuisgasse. Navorsers voorspel ŉ wêreldwye verlies van vier of vyf matige dae per jaar teen 2035. Hierdie verandering affekteer nie net die temperatuur nie, maar hou ook gevolge in vir vervoer, konstruksie en landbou. Verskillende dele van die wêreld sal verskillend geraak word en dit wil voorkom asof streke soos Europa en Brittanje, waar lae temperature algemeen is, méér matige dae sal ervaar. Meegaande kaart dui aan watter lande die ergste geraak sal word.